তথ্যবিবরণী নম্বর: ৩৮

**নারী ও শিশু নির্যাতন বন্ধে সুষ্ঠু কাঠামো তৈরির উদ্যোগ নিয়েছে সরকার**

**--- শারমীন এস মুরশিদ**

ঢাকা, ১৯ আষাঢ় (৩ জুলাই):

সমাজকল্যাণ এবং মহিলা ও শিশু বিষয়ক মন্ত্রণালয়ের উপদেষ্টা শারমীন এস মুরশিদ বলেছেন, বাংলাদেশে বিরাজমান পিতৃতান্ত্রিক সমাজব্যবস্থার ফলে নারীদের প্রতি যে বৈষম্যমূলক দৃষ্টিভঙ্গি গড়ে উঠেছে তা আজ সমাজের প্রতিটি স্তরে নারীর নিরাপত্তাকে হুমকির মুখে ফেলেছে।

উপদেষ্টা আজ ঢাকায় মহিলা ও শিশু বিষয়ক মন্ত্রণালয়ের সভাকক্ষে সংবাদ সম্মেলনে এসব কথা বলেন।

উপদেষ্টা বলেন, সমাজে আমাদের শিশুরা নিষ্ঠুরভাবে নির্যাতন হচ্ছে, আশ্রয়হীন, নিরাপত্তাহীন হয়ে পড়ছে। তিনি বলেন, সমাজে নৈতিকতার অবক্ষয় ও ধর্মীয় মূল্যবোধ আমাদের মধ্যে কমতে থাকায় পুরুষদের হাতে নারীরা নির্যাতনের শিকার হচ্ছে বেশি।

এস মুরশিদ বলেন, নারী ও শিশুর প্রতি নির্যাতন বন্ধে একটি সুষ্ঠু কাঠামো তৈরির উদ্যোগ নেওয়া হয়েছে। ইতোমধ্যে নারী ও শিশু নির্যাতন প্রতিরোধে দেশের সকল জেলা, উপজেলা, ইউনিয়ন এবং জাতীয় পর্যায়ে কমিটি গঠন করা হয়েছে। নারী নির্যাতন প্রতিরোধ সেলের মাধ্যমে নারী ও শিশু নির্যাতন প্রতিরোধে বিভিন্ন কার্যক্রম গ্রহণ করা হয়েছে। এরই ধারাবাহিকতায় মন্ত্রণালয়ের মাধ্যমে কুইক রেসপন্স টিম এবং কুইক রেসপন্স টাস্কফোর্সের মাধ্যমে এ কাঠামোর কার্যক্রম তৃণমূল পর্যন্ত পরিচালিত হবে।

সাংবাদিকের এক প্রশ্নের উত্তরে উপদেষ্টা বলেন, বাংলাদেশে নারী ও শিশু নির্যাতনের বিরুদ্ধে কঠোর আইন থাকলেও এ ধরনের অপরাধ প্রত্যাশিত মাত্রায় বেড়ে যাচ্ছে। নারী ও শিশদের প্রতি পরিবার, কর্মক্ষেত্রে, পাবলিক স্পেস, অনলাইন-সহ নানাভাবে বিভিন্ন ধরনের সহিংসতা ও অপরাধ সংগঠিত হচ্ছে। নারী ও শিশু নির্যাতন প্রতিরোধ আইনের ১৪ ধারা এবং হাইকোর্টের নিষেধাজ্ঞা সত্ত্বেও অনেক সময় মিডিয়ায় ভিকটিমের ছবি প্রকাশিত হয়। আপত্তিকর ভিডিও ক্লিপ প্রচার করা হয়, যা আইনবিরোধী কাজ। বরং যে অপরাধী, ধর্ষক, নারী নিপীড়ক তাদের ছবি পরিচয়-সহ প্রকাশ করতে হবে। তিনি বলেন, নারীদের ঐক্যবদ্ধভাবে অন্যায়ের বিরুদ্ধে আওয়াজ তুলতে হবে। তিনি গণমাধ্যমগুলোকে এ বিষয়ে গুরুত্বপূর্ণ ভূমিকা পালনের আহ্বান জানান।

এসময় মহিলা ও শিশু বিষয়ক মন্ত্রণালয়ের সিনিয়র সচিব মমতাজ আহমেদ উপস্থিত ছিলেন।

#

রফিক/মাহমুদুল/রানা/রফিকুল/কনক/জয়নুল/২০২৫/২০২০ঘণ্টা

তথ্যবিবরণী নম্বর: ৩৬

**রাজনৈতিক দলগুলোর সাথে দু’টি বড় বিষয়ে ঐকমত্য প্রতিষ্ঠিত হয়েছে**

**--- অধ্যাপক আলী রীয়াজ**

ঢাকা, ১৯ আষাঢ় (৩ জুলাই):

জাতীয় ঐকমত্য কমিশনের সহসভাপতি অধ্যাপক আলী রীয়াজ বলেছেন, রাজনৈতিক দলগুলোর সাথে আলোচনায় রাষ্ট্রপতির ক্ষমা প্রদর্শন সম্পর্কিত বিধান এবং বিচার বিভাগ বিকেন্দ্রীকরণ বিষয়ে ঐকমত্য প্রতিষ্ঠিত হয়েছে। তিনি বলেন, বিগত সময়ে রাষ্ট্রপতির ক্ষমা প্রদর্শনের ক্ষমতার ব্যাপক অপব্যবহার হয়েছে। রাজনৈতিক দলগুলো সংবিধানের ৪৯ নং অনুচ্ছেদ সংশোধনের প্রয়োজনীয়তা অনুধাবন করেছে।

আজ ঢাকায় ফরেন সার্ভিস একাডেমির দোয়েল হলে জাতীয় ঐকমত্য কমিশনের সাথে রাজনৈতিক দলগুলোর দ্বিতীয় পর্যায়ের ৯ম দিনের আলোচনা শেষে সাংবাদিকদের ব্রিফকালে আলী রীয়াজ এসব কথা বলেন। এ সময় কমিশনের সদস্য বিচারপতি মো. এমদাদুল হক, সফর রাজ হোসেন, ড. বদিউল আলম মজুমদার, ড. মো. আইয়ুব মিয়া এবং প্রধান উপদেষ্টার বিশেষ সহকারী মনির হায়দার উপস্থিত ছিলেন।

কমিশনের সহসভাপতি জানান, সংবিধানের ৪৯ নং অনুচ্ছেদ সংশোধন বিষয়ে যে ঐকমত্য হয়েছে তা হল—‘কোনো আদালত, ট্রাইব্যুনাল বা অন্য কোনো কর্তৃপক্ষ প্রদত্ত যেকোনো দণ্ডের মার্জনা, বিলম্বন ও বিরাম মঞ্জুর করিবার এবং যেকোনো দণ্ড মওকুফ, স্থগিত বা হ্রাস করিবার ক্ষমতা রাষ্ট্রপতির থাকিবে এবং আইনের দ্বারা নির্ধারিত মানদণ্ড, নীতি ও পদ্ধতি অনুসরণক্রমে উক্ত ক্ষমতা প্রয়োগ করা ইইবে।’ তিনি আশা প্রকাশ করে বলেন, সংবিধানের ৪৯ নং অনুচ্ছেদ সংশোধন বিষয়ে ঐকমত্য কমিশন হতে দেওয়া প্রস্তাবের আলোকে যে রাজনৈতিক ঐকমত্য তৈরি হয়েছে তা ভবিষ্যতে সংবিধানে অন্তর্ভুক্তির মাধ্যমে বাস্তবায়িত হবে। এতদিন ধরে এই ক্ষমতার যে অপব্যবহার হয়েছে তা বন্ধ হবে।

বিচার বিভাগ বিকেন্দ্রীকরণ সম্পর্কিত বিষয়ে যে অগ্রগতি হয়েছে তা উল্লেখ করে আলী রীয়াজ বলেন, রাজধানীতে সুপ্রীম কোর্টের স্থায়ী আসন থাকবে তবে রাষ্ট্রপতির অনুমোদন নিয়ে প্রধান বিচারপতি সময়ে সময়ে যে সার্কিট বেঞ্চ প্রতিষ্ঠা করতে পারতেন তার পরিবর্তে ‘রাজধানীতে সুপ্রীম কোর্টের স্থায়ী আসন থাকবে এবং প্রধান বিচারপতি কর্তৃক প্রতিটি বিভাগে এক বা একাধিক স্থায়ী বেঞ্চ থাকবে’। অর্থাৎ হাইকোর্টের স্থায়ী বেঞ্চ বিভাগীয় পর্যায়ে প্রতিষ্ঠার ব্যাপারে ঐকমত্য হয়েছে। এ বিষয়ে সুস্পষ্টভাবে সংবিধানের ১০০ নং অনুচ্ছেদের পরিবর্তন হবে বলে জানান তিনি।

জাতীয় ঐকমত্য কমিশনের সাথে আলোচনায় বাংলাদেশ জাতীয়তাবাদী দল (বিএনপি), বাংলাদেশ জামায়াতে ইসলামী, জাতীয় নাগরিক পার্টি (এনসিপি), গণঅধিকার পরিষদ, গণসংহতি, বাংলাদেশের কমিউনিস্ট পার্টি (সিপিবি), বিপ্লবী ওয়ার্কার্স পার্টি, আমার বাংলাদেশ (এবি) পার্টি-সহ ৩০টি রাজনৈতিক দলের প্রতিনিধিগণ অংশগ্রহণ করেন। কমিশনের পক্ষ থেকে আগামী ৭ জুলাই পুনরায় আলোচনার দিন ধার্য করা হয়েছে।

এ পর্যন্ত সংবিধানের ৭০ নং অনুচ্ছেদ, সংসদীয় স্থায়ী কমিটির সভাপতিত্ব, নির্বাচনি এলাকার সীমানা নির্ধারণ, রাষ্ট্রপতির ক্ষমা-সম্পর্কিত বিধান এবং বিচার বিভাগ বিকেন্দ্রীকরণ বিষয়ে আলোচনা নিষ্পত্তি হয়েছে।

জাতীয় ঐকমত্য কমিশন হতে আজ এক সংবাদ বিজ্ঞপ্তির মাধ্যমে এসব তথ্য জানানো হয়।

#

পবন/মাহমুদুল/রানা/রফিকুল/কনক/জয়নুল/২০২৫/২০১০ঘণ্টা

তথ্যবিবরণী নম্বর: ৩৫

**জলবায়ু মোকাবিলা ও জীববৈচিত্র্য রক্ষায় সুইডেনের সহায়তায় নেওয়া হচ্ছে বিশেষ প্রকল্প**

**--- পরিবেশ উপদেষ্টা**

ঢাকা, ১৯ আষাঢ় (৩ জুলাই):

পরিবেশ, বন ও জলবায়ু পরিবর্তন মন্ত্রণালয় এবং পানি সম্পদ মন্ত্রণালয়ের উপদেষ্টা সৈয়দা রিজওয়ানা হাসান বলেছেন, সুইডেন সরকারের আন্তর্জাতিক উন্নয়ন সহযোগিতা সংস্থা সিডার অর্থায়নে গৃহীত নতুন প্রকল্প বাংলাদেশের জলবায়ু পরিবর্তনের বিরূপ প্রভাব মোকাবিলা ও জীববৈচিত্র্য সংরক্ষণে গুরুত্বপূর্ণ ভূমিকা রাখবে।

আজ পরিবেশ অধিদপ্তরে ‘স্ট্রেংদেনিং ক্যাপাসিটি অভ্ এমওএফইসিসি, ডিওই, অ্যান্ড বিএফডি ফর ন্যাচারাল রিসোর্স ম্যানেজমেন্ট অ্যান্ড ইমপ্রুভড ক্লাইমেট রেজিলিয়েন্স’ শীর্ষক প্রকল্পের অনুদান চুক্তি আনুষ্ঠানিকভাবে পরিবেশ উপদেষ্টার হাতে তুলে দেওয়ার সময় তিনি এসব কথা বলেন।

অনুষ্ঠানে উপস্থিত ছিলেন মন্ত্রণালয়ের অতিরিক্ত সচিব মো. খায়রুল হাসান, পরিবেশ অধিদপ্তরের মহাপরিচালক ড. মো. কামরুজ্জামান, এবং প্রধান বন সংরক্ষক মো. আমীর হোসেন চৌধুরী প্রমুখ।

পরিবেশ উপদেষ্টা জানান, এই প্রকল্পের মাধ্যমে পরিবেশ, বন ও জলবায়ু পরিবর্তন মন্ত্রণালয়, পরিবেশ অধিদপ্তর ও বন অধিদপ্তরের প্রাতিষ্ঠানিক সক্ষমতা উন্নত হবে। প্রকল্পটি পরিবেশগত ও জলবায়ুসংশ্লিষ্ট চ্যালেঞ্জ মোকাবিলায় উদ্ভাবনী পদক্ষেপের মাধ্যমে কাজ করবে। এর মধ্যে রয়েছে প্রতিবেশগত সংকটাপন্ন এলাকার উন্নত তদারকি, বৃহৎ পরিসরে পরিবেশ পুনরুদ্ধার কার্যক্রম এবং দেশের প্রথম ‘ওয়াইল্ড লাইফ ট্রাস্ট ফান্ড’ প্রতিষ্ঠা।

এর আগে ঢাকার আগারগাঁওয়ে অর্থনৈতিক সম্পর্ক বিভাগে অনুদান চুক্তিটি স্বাক্ষর করেন অর্থনৈতিক সম্পর্ক বিভাগের সচিব (রুটিন দায়িত্বে) ড. এ কে এম শাহাবুদ্দিন এবং ঢাকাস্থ সুইডেন দূতাবাসের চার্জ দ্য অ্যাফেয়ার্স ও সহযোগিতা প্রধান মারিয়া স্ট্রিডসম্যান। এসময় উপস্থিত ছিলেন মন্ত্রণালয়ের যুগ্মসচিব লুবনা ইয়াসমিন এবং সহযোগিতা বিভাগের উপপ্রধান ও ফার্স্ট সেক্রেটারি নাইওকা মার্টিনেজ ব্যাকস্ট্রম।

সিডার অনুদানে ৫০ লাখ সুইডিশ ক্রোনা ব্যয়ে পরিচালিত এই প্রকল্প তিনটি প্রধান উপাদানের ভিত্তিতে বাস্তবায়িত হবে। প্রথমত, প্রাতিষ্ঠানিক সক্ষমতা বৃদ্ধি করা হবে, যার আওতায় জাতীয় অভিযোজন পরিকল্পনা ও টেকসই উন্নয়ন লক্ষ্যমাত্রার সঙ্গে জীববৈচিত্র্য সংরক্ষণকে সামঞ্জস্যপূর্ণ করার উদ্যোগ নেওয়া হবে। এর অংশ হিসেবে তৈরি হবে নজরদারি পরিকল্পনা, পরিবেশগত প্রভাব মূল্যায়নে বিশেষ প্রশিক্ষণ এবং বুড়িগঙ্গা ও তুরাগ নদীর দূষণ পর্যবেক্ষণে আধুনিক প্রযুক্তি সরবরাহ।

দ্বিতীয়ত, সোনাদিয়া দ্বীপ-সহ গুরুত্বপূর্ণ ইসিএ এলাকাগুলোর উন্নত তদারকি ও পুনরুদ্ধার কার্যক্রম পরিচালনা করা হবে। এ লক্ষ্যে চালু হবে ম্যানগ্রোভ বন পুনঃস্থাপন, বালিয়াড়ি স্থিতিশীলকরণ, কচ্ছপের প্রজনন কেন্দ্র স্থাপন ও প্রাথমিক পরিবেশগত মূল্যায়ন। এই কার্যক্রমে স্থানীয় জনগণের অংশগ্রহণ নিশ্চিত করতে গঠন করা হবে ভিলেজ কনজারভেশন গ্রুপ, যারা টেকসই জীবনযাপন ও জীববৈচিত্র্য সংরক্ষণের জন্য কাজ করবে।

তৃতীয়ত, প্রকল্পের আওতায় গঠিত হবে একটি ‘ ওয়াইল্ড লাইফ ট্রাস্ট ফান্ড’। এর জন্য একটি বিস্তৃত স্কোপিং স্টাডি ও অংশীজন পরামর্শের মাধ্যমে টেকসই অর্থায়নের পথ তৈরি করা হবে, যা বিপন্ন প্রজাতি সংরক্ষণ ও মানব-প্রাণী দ্বন্দ্ব হ্রাসে সহায়ক হবে এবং সরকারি বাজেটের ওপর নির্ভরতা কমাবে।

#

দীপংকর/মাহমুদুল/রানা/রফিকুল/কনক/জয়নুল/২০২৫/১৯৪০ঘণ্টা

তথ্যবিবরণী নম্বর: ৩৪

**কোভিড-১৯ সংক্রান্ত সর্বশেষ প্রতিবেদন**

ঢাকা, ১৯ আষাঢ় (৩ জুলাই):

স্বাস্থ্য অধিদপ্তরের তথ্যানুযায়ী গতকাল বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ৮ জনের শরীরে করোনা সংক্রমণ পাওয়া গেছে। এ সময় ২১৮ জনের নমুনা পরীক্ষা করা হয়েছে। নমুনা পরীক্ষার বিপরীতে রোগী শনাক্তের হার ৩ দশমিক ৬৭ শতাংশ।

গত ২৪ ঘণ্টায় কোভিড-১৯ আক্রান্ত হয়ে কেউ মৃত্যুবরণ করেনি। জানুয়ারি ২০২৫ হতে এ পর্যন্ত ২৩ জন এবং ২০২০ সালে করোনা মহামারি শুরুর পর থেকে এ পর্যন্ত ২৯ হাজার ৫২২ জন করোনায় মৃত্যুবরণ করেছেন।

#

রিজওয়ানুর/মাহমুদুল/রানা/রফিকুল/কনক/জয়নুল/২০২৫/১৭২০ঘণ্টা

তথ্যবিবরণী                                                                                                নম্বর: ৩৩

**বাংলাদেশ ও সুইডেনের মধ্যে প্রায় ৬ কোটি ১৬ লাখ টাকার অনুদান চুক্তি স্বাক্ষরিত**

ঢাকা, ১৯ আষাঢ় (৩ জুলাই):

ঢাকায় শেরে বাংলা নগরে অর্থ মন্ত্রণালয়ের অর্থনৈতিক সম্পর্ক বিভাগে আজ বাংলাদেশ ও সুইডেনের মধ্যে ‘স্ট্রেংদেনিং ক্যাপাসিটি অফ এমওইএফসিসি, ডিওই অ্যান্ড বিএফডি ফর ন্যাচারাল রিসোর্স ম্যানেজমেন্ট অ্যান্ড ইমপ্রুভড ক্লাইমেট রেজিলিয়েন্স’-শীর্ষক প্রকল্পে প্রায় ৬ কোটি ১৬ লাখ টাকার অনুদান চুক্তি স্বাক্ষরিত হয়। বাংলাদেশ সরকারের পক্ষে অর্থনৈতিক সম্পর্ক বিভাগের সচিব ড. এ, কে, এম শাহাবুদ্দিন এবং সুইডেন সরকারের পক্ষে চার্জ দ্য অ্যাফেয়ার্স অ্যান্ড হেড অব ডেভেলপমেন্ট কোঅপারেশন Maria Stridsman চুক্তিটি স্বাক্ষর করেন।

প্রকল্পটির উদ্দেশ্য হলো, জলবায়ু পরিবর্তনের সাথে সংযোগ স্থাপন করে পরিবেশগতভাবে সংকটাপন্ন এলাকার তদারকি বৃদ্ধি এবং বন্যপ্রাণী ট্রাস্ট তহবিল গঠনের মাধ্যমে জীববৈচিত্র্য সংরক্ষণ। প্রকল্পের মেয়াদ ২০২৫ সালের জুলাই হতে ২০২৬ সালের ডিসেম্বর পর্যন্ত।

চুক্তি স্বাক্ষর অনুষ্ঠানে সুইডেন দূতাবাস ও অর্থনৈতিক সম্পর্ক বিভাগ এবং পরিবেশ, বন ও জলবায়ু পরিবর্তন মন্ত্রণালয়ের উর্ধ্বতন কর্মকর্তারা উপস্থিত ছিলেন।

**#**

খালিদ/তৌহিদ/বিবেকানান্দ/মেহেদী/মিতু/তানভীর/রমজান/শফিক/২০২৫/১৩২০ঘন্টা

তথ্যবিবরণী নম্বর: ৩২

**ফৌজদারি কার্যবিধি (দ্বিতীয় সংশোধন) অধ্যাদেশের খসড়ার ওপর মতামত আহবান**

ঢাকা, ১৯ আষাঢ় (৩ জুলাই):

**ফৌজদারি কার্যবিধি, ১৮৯৮ (**Code of Criminal Procedure, 1898) সময়োপযোগী করার লক্ষ্যে আইন ও বিচার বিভাগ 'Code of Criminal Procedure (Second Amendment) Ordinance, 2025' শীর্ষক প্রাথমিক খসড়া প্রস্তুত করেছে। প্রাথমিক খসড়া চূড়ান্ত করার লক্ষ্যে সর্ব-সাধারণের মতামতের জন্য এটি আইন ও বিচার বিভাগের ওয়েবসাইটে প্রকাশ করা হয়েছে।

আগামী ০৭ জুলাই এর মধ্যে  ই-মেইল ([section8.justice@gmail.com](mailto:section8.justice@gmail.com)) অথবা সিনিয়র সহকারী সচিব, বিচার শাখা-৮, আইন ও বিচার বিভাগ, আইন, বিচার ও সংসদ বিষয়ক মন্ত্রণালয়, বাংলাদেশ সচিবালয়, ঢাকার ঠিকানায় খসড়ার বিষয়ে মতামত প্রেরণ করা যাবে।

#

রেজাউল/তৌহিদ/বিবেকানন্দ/মেহেদী/মিতু/তানভীর/রমজান/সাঈদা/মাসুম/২০২৫/৯০৫ ঘণ্টা

তথ্যবিবরণী নম্বর: ৩১

**৭ই জুলাই বাংলাদেশ জাতীয় জাদুঘরে তথ্যচিত্র 'শ্রাবণ বিদ্রোহ'-এর প্রিমিয়ার শো**

ঢাকা, ১৯ আষাঢ় (৩ জুলাই):

আগামী ৭ই জুলাই সন্ধ্যা ৬টা ৩০ মিনিটে শাহবাগে বাংলাদেশ জাতীয় জাদুঘরের প্রধান মিলনায়তনে জুলাই গণ-অভ্যুত্থানের ওপর নির্মিত তথ্যচিত্র ‘শ্রাবণ বিদ্রোহ’-এর প্রিমিয়ার শো অনুষ্ঠিত হবে। তথ্য ও সম্প্রচার মন্ত্রণালয় এই প্রিমিয়ার শো অনুষ্ঠানের আয়োজন করবে।

প্রিমিয়ার শো অনুষ্ঠানে স্বাগত বক্তব্য প্রদান করবেন তথ্য ও সম্প্রচার উপদেষ্টা মোঃ মাহফুজ আলম। অনুষ্ঠানে অতিথি হিসেবে উপস্থিত থাকবেন আইন উপদেষ্টা আসিফ নজরুল, গৃহায়ন ও গণপূর্ত উপদেষ্টা আদিলুর রহমান খান, সংস্কৃতি বিষয়ক উপদেষ্টা মোস্তফা সরয়ার ফারুকী, যুব ও ক্রীড়া উপদেষ্টা আসিফ মাহমুদ সজীব ভূঁইয়া এবং শহিদ সাংবাদিক তাহির জামান প্রিয়-র মা শামসি আরা জামান। প্রদর্শনীটি সকলের জন্য উন্মুক্ত থাকবে।

#

মামুন/তৌহিদ/বিবেকানন্দ/মেহেদী/মিতু/তানভীর/রমজান/মাসুম/২০২৫/১১৫৫ ঘণ্টা

তথ্যবিবরণী নম্বর: ৩০

**নারী নির্যাতন প্রতিকার ও প্রতিরোধে কাজ করবে কুইক রেসপন্স টীম**

**-সমাজকল্যাণ এবং মহিলা ও শিশুবিষয়ক** **উপদেষ্টা**

কুমিল্লা (মুরাদনগর), ১৯ আষাঢ় (৩ জুলাই):

সমাজকল্যাণ এবং মহিলা ও শিশুবিষয়ক উপদেষ্টা শারমীন এস মুরশিদ বলেছেন, নারী নির্যাতন প্রতিকার ও প্রতিরোধে কাজ করবে কুইক রেসপন্স টীম। কুমিল্লা জেলার মুরাদনগর উপজেলা কার্যালয়ের অডিটরিয়ামে উপজেলা প্রশাসন আয়োজিত সম্প্রতি মুরাদনগরে ঘটে যাওয়া নারীর প্রতি সংঘটিত ঘটনাবলী নিয়ে গতকাল মুরাদনগর উপজেলার কর্মকর্তা ও সুধীজনদের সাথে মতবিনিময় সভায় প্রধান অতিথির বক্তৃতায় উপদেষ্টা একথা বলেন।

উপদেষ্টা বলেন, নারী ও শিশু নির্যাতন মানবাধিকারের লঙ্ঘন এবং এটি প্রতিরোধে একটি সুষ্ঠু কাঠামো তৈরি করে উভয় মন্ত্রণালয়ের মাধ্যমে কাঠামোর কার্যক্রম কার্যকর করা হবে। বাংলাদেশে নারী ও শিশুর নির্যাতনের বিরুদ্ধে কঠোর আইন থাকলেও এ ধরনের অপরাধ হ্রাস পাচ্ছে না। নারী ও শিশুর প্রতি পরিবার, কর্মক্ষেত্রে, পাবলিক স্পেস, অনলাইনসহ নানাভাবে বিভিন্ন ধরনের সহিংসতা ও অপরাধ সংঘটিত হচ্ছে। সময়ের সাথে সাথে সহিংসতার ধরন, ক্ষেত্র ও মাত্রা পরিবর্তিত হচ্ছে। মেয়েরা সাইবার বুলিংয়ের শিকার হচ্ছে। তাই নারীর প্রতি সহিংসতা ও অপরাধ নিরসনে সরকারের পাশাপাশি সমাজের সিএসও ও তরুণ প্রজন্মকে একসাথে এগিয়ে আসতে হবে বলে উপদেষ্টা উল্লেখ করেন।

নারী ও শিশু নির্যাতন প্রতিকার ও প্রতিরোধে কুইক রেসপন্স টীমে মুরাদনগর উপজেলা নির্বাহী অফিসার মোঃ আব্দুর রহমনকে আহবায়ক করে একটি কমিটি গঠন করা হয়। এ কমিটির মাধ্যমেই মুরাদনগরের তৃণমূল পর্যায় থেকে শুরু হবে নারী নির্যাতন ও নিপীড়ন প্রতিরোধ কার্যক্রম যা সারাদেশে অব্যাহত থাকবে বলে উল্লেখ করেন উপদেষ্টা শারমীন এস মুরশিদ।

সভায় মুরাদনগর উপজেলার নির্বাহী কর্মকর্তা মোঃ আব্দুর রহমান, মহিলা ও শিশুবিষয়ক মন্ত্রণালয়ের যুগ্মসচিব ড. প্রকাশ কান্তি চৌধুরী ছাড়াও অন্যান্যের মধ্যে কুমিল্লা জেলা প্রশাসনের কর্মকর্তা, মুরাদনগর উপজেলার কর্মকর্তা, থানার ভারপ্রাপ্ত কর্মকর্তা, বিভিন্ন স্কুল, মাদ্রাসার শিক্ষক, বৈষম্য বিরোধী ছাত্র আন্দোলনে ঢাকায় বিভিন্ন জায়গায় জুলাই যুদ্ধে অংশ নেওয়া ও মুরাদনগর উপজেলার জুলাই যোদ্ধারা এবং প্রেসক্লাবের সাংবাদিকগণ উপস্থিত ছিলেন।

#

রফিকুল/তৌহিদ/বিবেকানন্দ/মেহেদী/মিতু/তানভীর/রমজান সাঈদা/মাসুম/২০২৫/৯০৫ ঘণ্টা